Komisijos reglamentas (EB) Nr. 1446/2002
2002 m. rugpjūčio 8 d.
dėl tarifinių kvotų, taikomų tam tikrų perdirbtų žemės ūkio produktų, kurie yra Bulgarijos kilmės, importui į Europos bendriją, sustabdymo ir atidarymo bei Reglamento (EB) Nr. 1477/2000 dalinio pakeitimo
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1993 m. gruodžio 6 d. Tarybos reglamentą (EB) Nr. 3448/93, nustatantį prekybos tvarką, taikomą tam tikroms iš perdirbtų žemės ūkio produktų pagamintoms prekėms [1], su paskutiniais pakeitimais, padarytais Reglamentu (EB) Nr. 2580/2000 [2], ypač į jo 7 straipsnio 2 dalį,
atsižvelgdama į 1999 m. kovo 9 d. Tarybos sprendimą 1999/278/EB dėl Protokolo, derinančio Europos sutarties tarp Europos Bendrijų ir jų valstybių narių iš vienos pusės, ir Bulgarijos Respublikos iš kitos pusės prekybos aspektus atsižvelgiant į Austrijos Respublikos, Suomijos Respublikos ir Švedijos Karalystės įstojimą į Europos Sąjungą bei į derybų dėl žemės ūkio Urugvajaus raundo rezultatus, tarp jų ir esamų preferencinių susitarimų [3] patobulinimą, sudarymo, ypač į jo 2 straipsnį,
kadangi:
(1) Europos sutarties, steigiančios asociaciją tarp Europos Bendrijų ir jų valstybių narių iš vienos pusės ir Bulgarijos Respublikos iš kitos pusės, protokolas Nr. 3, patvirtintas Tarybos ir Komisijos sprendimu 94/908/EABP, EB, Euratomas [4], nustato prekybos joje išvardytais perdirbtais žemės ūkio produktais tvarką.
(2) Europos sutarties protokolas Nr. 3 tarifinių kvotų dydžio ir sumažinto žemės ūkio komponento skaičiavimo bei papildomų muitų atžvilgiu buvo iš dalies pakeistas 2002 m. liepos 1 d. ES ir Bulgarijos asociacijos tarybos sprendimu Nr. 2/2002 dėl Europos sutarties protokole Nr. 3 numatytos prekybos perdirbtais žemės ūkio produktais tvarkos patobulinimo [5]. Pakeitimai įsigalioja 2002 m. rugsėjo 1 d.
(3) Dėl to reikia sustabdyti tarifinių kvotų, kurios Komisijos reglamentu (EB) Nr. 2542/2001 [6] atidarytos Bulgarijos kilmės produktų importui į Europos bendriją 2002 metais, taikymą ir atidaryti naujas tarifines kvotas, numatytas Protokolo Nr. 3 I priede. Atsižvelgiant į tai, kad naujos 2002 metų metinės kvotos negali būti atidarytos iki 2002 m. rugsėjo 1 d., 2002 metams jos turėtų būti sumažintos proporcingai jau praėjusiam laikotarpiui.
(4) Bulgarijai atidarytos tarifinės kvotos turi būti administruojamos vadovaujantis 1993 m. liepos 2 d. Komisijos reglamentu (EEB) Nr. 2454/93, kuriame pateikiamos Tarybos reglamento (EEB) Nr. 2913/92, nustatančio Bendrijos muitų kodeksą [7], įgyvendinimo nuostatos, su paskutiniais pakeitimais, padarytais Reglamentu (EB) Nr. 444/2002 [8].
(5) Turėtų būti panaikinti Reglamente (EB) Nr. 3448/93 numatytų prekių importui į Bendriją nuo 2000 m. liepos 1 d. taikomi sumažinti žemės ūkio komponentai ir papildomi muitai, pagal Europos sutartį su Bulgarija nustatyti Komisijos reglamentu (EB) Nr. 1477/2000 [9] su paskutiniais pakeitimais, padarytais Reglamentu (EB) Nr. 748/2002 [10].
(6) Atitinkami turi būti pataisytas Reglamentas (EB) Nr. 1477/2000.
(7) Šiame reglamente numatytos priemonės atitinka Horizontaliųjų klausimų verslo vadybos komiteto nuomonę dėl prekybos I priede neišvardytais perdirbtais žemės ūkio produktais,
PRIĖMĖ ŠĮ REGLAMENTĄ:
1 straipsnis
Tarifinių kvotų, atidarytų Reglamento (EB) Nr. 2542/2001 V priedu, taikymas sustabdomas nuo 2002 m. rugsėjo 1 d.
2 straipsnis
Bendrijos tarifinės kvotos šio reglamento priede nurodytoms Bulgarijos kilmės prekėms atidaromos kiekvienais metais nuo sausio 1 d. iki gruodžio 31 d. ir atleidžiamos nuo muitų.
2002 m. jos proporcingai sumažinamos pagal jau praėjusį terminą, skaičiuojant pilnais mėnesiais.
3 straipsnis
2 straipsnyje nurodytas Bendrijos tarifines kvotas administruoja Komisija, vadovaudamasi Reglamento (EEB) Nr. 2454/93 308a, 308b, 308c straipsniais.
4 straipsnis
Reglamentas (EB) Nr. 1477/2000 iš dalies keičiamas taip:
1) 2 straipsnio penktoji pastraipa išbraukiama;
2) XI ir XII priedai išbraukiami.
5 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Jis taikomas nuo 2002 m. rugsėjo 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2002 m. rugpjūčio 8 d.